Kənd təsərrüfatı aviasiyası

Kənd təsərrüfatı aviasiyası — mülki aviasiya sahəsi. Kənd təsərrüfatı aviasiyasından bitkilərin mühafizəsi, alaq otları ilə mübarizə, torpağa mineral gübrə verilməsi, təyyarə ilə ot əkini və s.-də istifadə edilir.

 Xüsusiyyətləri 
Bitkilərin becərilməsində aviasiya vasitələrindən istifadənin üstünlüklərinə vaxta qənaət olunması, əmək sərfinin aşağı salınması, zəhərli kimyəvi maddələr və gübrə sərfinin azalması, çətin keçilən sahələri becərməyin mümkünlüyü, bitkilərin mexaniki zədələnməməsi, torpağın bərkiməsi ehtimalının aradan qalxması və s. aiddir. Kənd təsərrüfatı aviasiyasından istifadənin catışmayan cəhəti onun meteoroloji şəraitdən asılılığıdır.

 Tarixi 
SSRİ-də bu məqsədlə An-2, An-2M, Yak-12 təyyarələrindən və Mİ-1, Mİ-2, Ka-26 və Ka-15 vertolyotlarından istifadə olunurdu. Maye pestisidləri çiləmək, mineral gübrələri səpmək və s. üçün bunlarda xüsusi aparatlar quraşdırılırdı. Bitki zərərvericilərinə və xəstəliklərinə qarşı mübarizədə sahələr 5–10 metr yüksəklikdən, alaq otları ilə mübarizədə (yazda aqroqaydalarla müəyyən olunmuş müddətdə) 5–6 metr yüksəklikdən dərmanlanırdı. Tozvari gübrələr 10–20 metr, dənəvər gübrələr isə 30–50 metr yuksəklikdən səpilirdi. Azərbaycan SSR-də bitki zərərvericilərinə qarşı mübarizə, gübrə səpini, maşınla pambıq yığımından əvvəl pambıq kolu yarpaqlarının tökülməsi üçün dərmanlama və s. məqsədlərlə An-2 təyyarəsi və Mİ-2 vertolyotları geniş tətbiq edilirdi.

 İstinadlar 

 Əlavə ədəbiyyat 
 Demand High for Agricultural Airplane. // Aviation Week. — March 3, 1958. — Vol. 68 — No. 9 — P. 253.

Kateqoriya:Mülki aviasiya
Kateqoriya:Kənd təsərrüfatı texnikası